钦定古今图书集成/明伦汇编/官常典/第705卷 > 胡传 > 僖公十年晋里克弑其君卓及其大夫荀息
## 钦定古今图书集成/明伦汇编/官常典/第705卷 > 胡传 > 僖公十年晋里克弑其君卓及其大夫荀息

荀息者，奚齐卓子之傅也。君弑而死于难，书“及”，所以
著其节；书大夫不失其官也，于荀息何取焉？若息者，
可谓不食其言矣。或曰：息既从君于昏，不食其言，庸
足取乎？世衰道微，人爱其情，私相疑贰，以成倾危之
俗。至于刑牲歃血，要质鬼神，犹不能固其约也。孰有
可以托六尺之孤，寄百里之命，临死节而不可夺如
息者哉！“自古皆有死，民无信不立。”故圣人以信易食，
而君子以信易生。息不食言，其可少乎？